Hogyan tudjuk elkerülni az allergéneket?
Az allergia ellenes küzdelem első lépése: az allergének kerülése
Bár az allergia nem gyógyítható meg véglegesen, megfelelő kezeléssel és életmóddal sokat tudunk javítani életminőségünkön. Az allergiás nátha kezelése során első lé pés a tüneteket kiváltó allergének azono sítása és lehetőség szerint az allergénnel való érintkezés minimálisra csökkentése. Mindennek elengedhetetlen része, hogy megfelelően tájékozódjunk azzal kapcsolatban, milyen helyzetek válthatják ki tüneteink súlyosbodását.
Figyeljük a pollen-előrejelzést! A pollenallergiában szenvedő betegnek tudnia kell, mikor várható a tüneteit kiváltó pollen megjelenése.
Maradjunk a lakásban, amikor magas a pollenszám! Ilyenkor kerüljük a szabadtéri sportokat, kirándulást, különösen a pollenben gazdag területeken! Ne szervezzünk programokat olyan napokra sem, amikor az időjárás meleg, fülledt, szélcsendes!
Zárjuk be az ajtókat és az ablakokat ilyenkor, hogy minél kevesebb pollen jusson be a lakásunkba! Otthonunkat csak hajnalban vagy kora este szellőztessük, ilyenkor van ugyanis a legkevesebb pollen a levegőben!
Mossunk gyakrabban, akár minden este hajat és cseréljük a szokásosnál sűrűbben ágyneműnket! Mivel a pollenek könnyen megtapadhatnak hajunkban, lefekvés után a párnánkra, s onnan az orrunkba kerülve súlyos allergiás panaszokat válthatnak ki.
Autózás közben ne tekerjük le az ablakot, különösen akkor ne, ha mi vezetünk! Használjuk a légkondicionálót!
A szabadban mindig viseljünk napszemüveget! Ez ugyanis nem csak a káros napsugaraktól, hanem a pollenektől is védi szemünket.
Növények gondozásakor viseljünk kesztyűt, fűnyíráskor pedig maszkot, védőszemüveget! A munka végeztével hagyjuk a ruhánkat a lakáson kívül, rögtön zuhanyozzunk le és mossunk hajat.
A kertben gyomtalanítsunk, az esetleg allergiát okozó növényeket az ajtóktól, ablakoktól távolabb ültessük, és a kertben se használjunk olyan anyagokat (pl. talajtakarót), ahol elszaporodhat a penészgomba.
Gondosan válogassuk meg ételeinket! A pollenallergiával sokszor bizonyos ételekre, élelmiszerekre való túlérzékenység is együtt jár: ez az úgynevezett keresztallergia. Érdemes utánanézni, hogy mely pollenallergiához mely keresztallergia tartozik. Leggyakrabban a zeller okoz keresztallergiát a fekete üröm pollenre allergiás szénanáthásoknál, de a görögdinnye is okozhat kellemetlen meglepetést a parlagfű-allergiásoknak. Az allergiás tüneteket felerősítő zöldségekről és gyümölcsökről inkább mondjunk le, mert könnyen olyan reakciót válthatnak ki, mint azok a növények, amelyekre allergiásak vagyunk.
Szokjunk le a dohányzásról, mivel a dohányzás felerősítheti az allergiás reakciókat!
Házipor allergia esetén
Minél kevesebb kárpit kerüljön lakásunkba, ugyanis a poratkák kedvenc élőhelyei közé tartoznak a szőnyegek, kárpitok, függönyök és bútorhuzatok! Lakásunk padlója lehetőleg könnyen mosható, hézagmentesen záródó parketta, csempe legyen, a lehető legkevesebb szőnyeggel. A függönyök könnyű, műszálas anyagból készüljenek, a bútorok bőr-, illetve műbőrborításúak legyenek.
Csökkentsük minimálisra azokat a berendezési tárgyakat lakásunkban, amelyeken felhalmozódhat a por!
Használjunk légszűrőt és légkondicionálót, amelyek alkalmasak a levegőben lebegő különböző allergének kiszűrésére! Ugyanakkor a légszűrő használata önmagában nem vezet számottevő eredményre, fontos, hogy a korábban említett tanácsokat is betartsuk.
Ha módunk van rá, légkondicionáló berendezés használatával csökkentsük lakásunk páratartalmát, mivel a háziporatkák kifejezetten kedvelik a nedvességet!
Cseréljük gyakran ágyneműnket! Mivel az ágynemű a ideális atkalelőhely, itt vagyunk leginkább kitéve támadásuknak. Lehetőleg 55-60 fokon mossuk a huzatokat és lepedőinket, hogy a rajtuk lévő atkák biztosan elpusztuljanak!
Igyekezzünk minimálisra csökkenteni a lakásunkban lévő plüssállatok számát, mivel azok igen jó búvóhelyet biztosítanak az atkák számára! Éppen ezért allergiás gyermekek lehetőleg ne aludjanak plüssállattal.
Alkalmazzunk korszerű atka-ellenes szereket! Azonban fontos tudni, hogy ezek hatása csak átmeneti, s néhány hónap alatt az atkák ismét elszaporodnak, ezért az atkairtást rendszeresen ismételni kell.
Mielőtt a szekrénybe elpakoljuk, gondosan szárítsuk és szellőztessük ki a nedves ruhát, cipőt!
Mosás után azonnal vegyük ki a ruhát a mosógépből, mert megpenészedhet!
Penészgátló szerrel rendszeresen mossuk le a zuhanyfüggönyt és a csempéket!
Ne tartsunk a szobában túl sok növényt, mert a talaj is penész forrása lehet! Ezen kívül egyes dísznövények, például a fikusz, a yucca, a borostyán és a pálma allergiát okozhatnak.
A tűzifát a házon kívül tároljuk!
Állatszőr okozta allergia esetén
Lehetőleg ne tartsunk kutyát, macskát, rágcsálót a lakásunkban! Ha mégis van háziállatunk, ne engedjük be a nappaliba vagy a hálószobába!
Ha van háziállatunk, használjunk HEPA-filteres légszűrőt és porszívót
Kutyánkat gyakran fürdessük meg, hogy minél kevesebb szőrt és elhalt hámlemezkét hullajtson el a lakásban.